## La Generalitat augmenta a 9.000 estudiants més de centres afectats per la dana les ajudes per a material escolar per import de 4,5 milions d’euros

*** Amb esta nova tanda d’ajudes, els alumnes beneficiats ascendixen a 35.000
* Esta quantia forma part d’una convocatòria l’import global de la qual ascendix a 100.558.500 euros i que es preveu que beneficiarà prop de 69.000 estudiants**

Un total de 9.000 estudiants més de centres afectats per la dana del 29 d’octubre de 2024 rebran ajudes de la Conselleria d’Educació, Cultura i Universitats per a afrontar gastos de material escolar per import de 4,5 milions d’euros.

Esta quantia forma part d’una convocatòria l’import global de la qual ascendix a 100.558.500 euros i es preveu que beneficiarà prop de 69.000 estudiants matriculats en centres públics, privats i concertats situats en els municipis afectats per la riuada.

Les ajudes s’emmarquen en el pla Endavant i estan regulades pel Decret 148/2025, que establix una ajuda extraordinària de 500 euros per alumne o alumna per a contribuir a pal·liar els gastos derivats de la pèrdua de material escolar i garantir la continuïtat del servici educatiu en condicions d’igualtat.

Fins hui, la Generalitat ha concedit 17,5 milions d’euros a través de sis resolucions parcials, publicades progressivament en el *Diari Oficial de la Generalitat Valenciana*, que han beneficiat 35.000 estudiants de centres escolars de la província de València.

L’objecte d’estes ajudes és facilitar la reposició del material escolar destruït o danyat a conseqüència de l’episodi de pluges torrencials que va afectar la província de València l’any passat, així com alleujar la càrrega econòmica de les famílies afectades i afavorir el restabliment de la normalitat en el desenrotllament de l’activitat educativa.

Les ajudes es dirigixen a l’alumnat matriculat en ensenyances reglades no universitàries de la Comunitat Valenciana a data 30 de setembre de 2025, sempre que cursen els seus estudis en centres públics, privats i concertats situats en els municipis afectats per la dana del 29 d’octubre de 2024.

Concretament, estes ensenyances reglades comprenen Educació Infantil de segon cicle; Educació Primària; Educació Secundària Obligatòria; Batxillerat; Formació Professional; Programes Formatius de Qualificació Bàsica; Formació de Persones Adultes; Ensenyances d’Idiomes; Ensenyances Artístiques Professionals de Música i Dansa; Ensenyances Esportives; Ensenyances Professionals d’Arts Plàstiques i Disseny i Centres d’Educació Especial específica, d’acord amb el que disposa la Llei orgànica 2/2006, de 3 de maig, d’educació.

La mesura reforça el compromís de la Generalitat amb la recuperació del sistema educatiu en les zones afectades per la dana i està en línia amb la seua aposta per la igualtat d’oportunitats.

Fecha: 21/12/2025